
Tämä kirja on omistettu sydämeni aarteille, Ristolle ja Heikille sekä kaikille Askaisten kylän lapsille










1. Pikisaari


Suuret tammet varjostivat hiekkatien mutkaa ja vieressä lainehti viljapelto. Oli kesäloman ensimmäinen päivä ja aurinko paahtoi ympärillä avautuvaa maalaismaisemaa.


Hiekka pölisi renkaiden alla kolmen polkupyörän kiitäessä kuoppaisella tiellä kohti uimarantaa. Taakse jäi Askainen, pikkuruinen kylä meren rannalla.


Vauhdista päätellen pojat olivat ajaneet matkan kymmeniä kertoja edestakaisin. Pyörät pomppasivat sopivissa kuopissa, oikaisivat jyrkimmät mutkat ja nimismiehenkiharat. Matkantekoa ei hidastanut edes pellon reunassa aamupalaansa nauttiva metsäkauris. Se tuijotti matkailijoita suurilla silmillään, heilauttaen korvaansa välinpitämättömästi.


Täysin tavallinen päivä maalla, tutulla tiellä. Tällaisena päivänä ei arvaisi tapahtuvan mitään kovin kummallista - ei ainakaan moisessa pikkukylässä.


Joukon ensimmäisenä ajoi Mikko, jonka nopeat jalat pyörivät vikkelästi polkimilla. Mikko näytti jo valmiiksi ruskettuneelta, vaikka kesä oli vasta alussa.


Mustanruskea otsatukka lähes peitti tummat silmät, jotka tarkkailivat maisemaa huolellisesti.


Hän vilkuili vähän väliä taakseen, jotta takaa tuleva ei vahingossakaan tavoittaisi johtopaikkaa. Ja tarpeen se toisinaan olikin, sillä keskimmäisenä pyöräilevä Tapio oli ottanut haasteen vastaan. Tapion kypärän alta lainehti lyhyt, vaalea kihara ja hän nyrpisti nenäänsä kiukkuisesti, kun kilpa-ajoa ei saatu päätökseen. Hailakan siniset silmät tuikkivat. Tapio tiesi Mikon etumatkan voivan huveta heti seuraavassa mutkassa, ensimmäisen mäen tullessa vastaan.


Kolmantena ajoi Tapion pikkuveli Eino, joka ei edes yrittänyt tavoittaa kahta ensimmäistä. Eino oli kaksi vuotta nuorempi kuin veljensä, mutta lähes saman mittainen. Hänen tukkansa oli, toisin kuin Tapiolla, suora ja kullanhohtoinen. Eivätkä he muutenkaan näyttäneet samalta, paitsi tuntemattomien mummojen mielestä.


Eino oli jo kauan sitten todennut, että Mikon ja Tapion kilpailuissa ei ollut kuin häviäjiä - ja yleensä huonoja sellaisia.


Eikä hän edes halunnut voittaa. Häntä kiinnosti ainoastaan perillä odottava merenranta. Uiminen oli paljon parempaa kuin pyöräily. Sitä paitsi Eino oli vahvempi kuin kaksi edellä ajavaa yhteensä, siitä hän oli varma.


Tien päässä häämötti Louhisaaren kartanon pihaan johtava koivukuja. Puiden lehdet olivat juuri puhjenneet ja ne hohtivat vaalean vihreinä peltoaukean keskellä.


Kaukaisuudesta saattoi hahmottaa kartanon portin ja etuoven, mutta pojat eivät sinne asti katsoneet. Louhisaaren mäessä olisi kyllä saanut mahtavat vauhdit ja pitkän yhtäjaksoisen liu’un, mutta sekään ei matkalaisia kiinnostanut. Sen sijaan he kääntyivät risteyksestä oikealle, kohti Pikisaarta. ”Uimaranta”, luki risteyksen mustassa tienviitassa.


Ensimmäisessä mutkassa pyöräilijät saivat olla valppaina, sillä vastaantulevat autot eivät välttämättä huomaisi kilpaa ajavia sankareitamme. Sen jälkeen päästiin taas kiihdyttämään pitkin suoraa peltotietä, pölyävän hiekan noustessa yhä korkeam-malle peltojen ylle.


Pojat olivat lähteneet matkaan heti aamutuimaan. Oli ensimmäinen kesä, kun he saivat ilman vanhempia kulkea rantaan. Se tuntui luissa ja ytimissä asti. Vapaus. Vapaus mennä, nauttia kesästä ilman huolia. Pojat aikoivat ottaa siitä kaiken irti.


Perillä tien päässä häämötti uimaranta. Se oli merenlahti, jossa aaltojen hiomat kalliot nousivat jyrkästi pienen hiekkarannan reunalta. Kauempana kellui laituri ja sen päässä vielä pienempi lautta, jota kohti rohkeimmat saattoivat lähteä uimaan. Mäen päällä lämpeni kyläläisten toimesta iso punainen sauna. Sinne pojatkin aikoivat mennä lämmittelemään uimareissun päätteeksi.


Ulapalla näkyi kaukaisuudessa pieni saari, jonka puut olivat alastomat kuin luurangot. Merimetsojen valtakunta. Saarelle ei ollut asiaa, eivätkä pojat sinne halunneetkaan mennä. Paikka näytti joka kesä vähän enemmän kuolleelta. Korkealla sinisellä taivaalla liitelevä merikotka tarkkaili heitä uteliaana. Pojat eivät sitä tohkeissaan edes huomanneet, vaan riensivät eteenpäin.


He olivat tänään ensimmäiset uimarit rannalla. Varsinainen uimakausi ei ollut vielä alkanut, sillä hellepäiviä oli ollut vasta jokunen. Kevät oli ollut kylmä ja vesikin lämmennyt sen vuoksi varsin hitaasti. Siksipä rannalla olikin ihan ikioma rauha, eikä ketään sotkemassa vettä mutaiseksi. Merituuli suhisi kuivassa kaislikossa. Aurinko läikehti aalloissa houkuttelevasti. Piti päästä pian kastautumaan, ennen kuin kukaan muu ehtisi rannalle. Sauna saisi vielä odottaa.


Kaikki kolme vaihtoivat uimahousut jalkaan ja juoksivat hiekkaisia kiviä pitkin veteen. Aurinko oli paahtanut kallion mukavan lämpimäksi, mutta merivesi oli vielä kylmää. Ensimmäinen kosketus veteen oli hyinen. Huulet väpättäen ja kädet puuhkassa pojat kahlasivat uimaan.


Eino oli porukan kovin uimari. Hän oli myös ainoa, joka ei kavahtanut kylmää vettä. Kahden muun värjötellessä viluissaan rantavedessä, hän kahlasi syvemmälle ja kastautui. Puna poskilla hän nousi rantavedestä ja kiljahti, osin kylmästä vedestä, osin onnistumisen riemusta. Tapio ja Mikko katsoivat toisiaan ja nauroivat. ”Hullu Eino, sitä ei pitele mikään!”


Eiväthän he silti voineet huonommiksi jäädä, hetken asiaa mietittyään. Ensin kastautui Tapio, sitten Mikko. Sen verran kummankin oli pakko pitää mainettaan yllä, etteivät voineet huutaa kovempaa kuin pikkuveli. Hiukan kuitenkin kiljahtivat, sillä vesi oli hyytävän kylmää.


Pian kaikki kolme lähtivät uimaan unohtaen meriveden lämpötilan ja hetkellisen vilun. Ja oli jo aikakin, sillä hetkeä myöhemmin paikalle saapuisi varmasti myös muita ja heidän yksityisen rantansa rauha järkkyisi. Vain rannan reunalla nököttävä pelotinjoutsen oli todistamassa näkyä, kun pojat leikkivät vesisotaa ja sukeltelivat pohjasta kiviä.


Ja kiviä todella riitti. Vaikka suurin osa pohjasta olikin mutaista velliä, oli siellä lukematon määrä teräviä kivenmurikoita. Niitä heitettiin kaislikkoon, jotta eivät viiltäisi jalkoja rantaan kävellessä. Silti, kun yhden kiven oli nakannut pois, oli seuraava vastassa. Suuria kiviä, pieniä kiviä. Näkinkengänpalasia. Ne olivat pahimpia jalkapohjien pilaajia. Parhaat leipäkivet toki pidettiin, sillä niillä saattoi hetken perästä heittää kilpaa.


Leipien heitossa Tapio oli johdossa. Kymmenen oli toistaiseksi paras ennätys, jonka saavuttamiseksi hän oli harjoitellut koko edellisen kesän. Tänä vuonna hän aikoi sen ylittää, mutta toistaiseksi oli onnistunut vasta kahdeksan leivän sarjaan. Toimivimmat leipäkivet kuulemma olivat aivan ohuen ohuita, kuin kahden euron kolikoita.


Kolikoita ei tosin kukaan pojista ollut kokeillut heittää. Eikä sellaisesta olisi saanut puhua ainakaan Einolle, joka olisi varmasti kokeillut pelkästä uteliaisuudesta.


Hän oli sentään pienenä niellyt 20 sentin rahan. Äiti sanoi, että oli muuten kallein omistamansa kolikko. Lääkärikäynti oli maksanut 50 euroa, ja sillä rahalla sai vain pillimehun. Tuon mehun Eino oli saanut vain, jotta lääkäri näkisi kulkiko tavara kurkusta mahaan saakka. Ja kulkihan se.


Nielaistun kolikon matkaa mahasta ulos seurailtiinkin seuraavan viikon ajan. Kekseliäänä ihmisenä äiti kaivoi varastosta metallinpaljastimen, jolla piippasi Einon mahaa ja vessanpöntön reunaa päivittäin. Ja kyllähän paljastin lopuksi lakkasi piippaamasta mahassa ja siirtyi piippaamaan pyttyyn päin. Oi onnen päivää! Harvemmin äidit ilahtuvat yhtä paljon vessakäynnistä, kuin sillä kertaa. Joten ei puhetta kolikoista Einon kuullen. Keksisi sille kuitenkin jotain merkillistä käyttöä, mikä aiheuttaisi useamman päivän kaaoksen kotona. Eino oli saanut lisänimen ”Tuho-Juho”, eikä suotta.


Olisi kuitenkin voinut arvata, että jotain jännittävää siitä seurasi, kun Eino erään sukelluksensa päätteeksi nousi vedestä silmät suurina ja huusi löytäneensä kultaa. Hän seisoi rantavedessä läpimärkänä, oikea käsi kohti taivasta sojottaen. Kädessään Einolla oli jotain kiiltävää. Se hohti auringossa kauniin kimmeltävästi.


Se oli jotain suurta, näkivät Tapio ja Mikko, kun ensijärkytyksestään toipuivat. He lähtivät uimaan kohti Einoa, joka innosta kiljuen tutki löytämäänsä esinettä.


”Katsokaa nyt mikä se on”, hän intoili, pyörittäen löytöä kä-dessään. ”Katsokaa!”


Pojat saavuttivat Einon ja näkivät tämän hallussa jotain, minkä aallot olivat heittäneet meren syvimmästä mudasta kohti rantaa. Esine oli pyöreähkö, ovaalin muotoinen rasia. Se oli hieman nyrkkiä suurempi ja kiilsi auringossa kauniisti. Ei olisi uskonut sen maanneen merenpohjassa.


Mutta vedessä se oli ollut selvästi kauan. Metalliin oli tarttunut merirokkoa ja mutaa oli mennyt rasian joka koloon. Reuna, josta rasian sai auki, oli täynnä mudan ja hiekan sekaista mössöä. Tuon mössön irrottaminen tulisi vaatimaan apuvälineitä ja kärsivällisyyttä. Mutta kaunis se silti oli. Kimmeltävä ja kaunis. Jo nyt saattoi nähdä, että rasian kanteen oli kaiverrettu kuvioita. Siinä oli takana pieni sarana ja edessä pikkiriikkinen salpa.


Leipäkivien heittely unohtui nopeasti. Tapio ei murehtinut enää edes kolikoita, koska löytynyt esine oli niin suuri, ettei Eino voinut sitä kuitenkaan niellä. Rikkoa pikkuveli sen silti saattaisi, koska toistaiseksi sellaista esinettä ei ollut löytynyt, jota tämä ei hajotettua saisi.


Tapio oli hieman huolissaan, sillä hän halusi rasian säilyvän ehjänä siihen asti, että pojat pääsisivät sitä rannalla tutkimaan. Hän yritti neuvotella veljensä kanssa, jotta tämä luovuttaisi rasian parempaan talteen. Eino ei sitä aikonut tehdä.


Hän seisoi kädet puuhkassa, rasia rintansa vierellä ja tiuskaisi pojille:


”Näpit irti! Rasia on minun!”


Eino ei suostunut edes neuvottelemaan asiasta. Näytti sentään esinettä vilaukselta, mutta piti sen tiukasti otteessaan.


Vihdoin Eino myöntyi, kun Tapio ja Mikko lupasivat auttaa rasian puhdistamisessa. He hakivat läheiseltä hiekkarannalta pienen tikun, jolla saivat kaivettua suurimmat mutamöykyt irti kannesta. Pojat hankasivat ja huuhtoivat rasiaa merivedessä, kunnes kaikki lika saatiin irti.


Pian rasia olikin niin puhdas, että vain muutama pikkuruinen merirokon pala pinnassa paljasti sen olleen meren pohjassa makaamassa. Auki sitä ei silti saanut. Ei ainakaan ilman työkaluja.


”Mennään isän autotalliin hakemaan työkaluja”, ehdotti Eino.


Poikien isän tallissa olisi todellakin kaikenlaista välinettä rasian avaamiseen. Tapio pohti kuitenkin veljensä ajatuksenkulkua, ja totesi tämän varmasti löytävän tallista suurimman ja raskaimman työkalun, jolla rasian saisi taatusti rikki. Ajatus ei kuulostanut hyvältä.


Tapio ehdotti sen sijaan, että he yrittäisivät avaamista hänen linkkuveitsellään. Hän kaivoi uimakassin pohjalta, housujen taskusta pienen linkkuveitsen. Veitsen terä ei ollut viittä senttiä pidempi.


Terä työntyi muutaman millin verran rasian kannen väliin, mutta siihen se tyssäsi. Vaikka Tapio yritti kuinka liikutella terää, ei sillä ollut mitään vaikutusta. Aivan kuin olisi hammastikulla tökkinyt laatikkoa. Oli pakko turvautua isän autotalliin silläkin uhalla, että Eino löytäisi sieltä kylän suurimman vasaran.


Pojat pukivat pikapikaa vaatteet päälleen, juuri samaan aikaan kun ensimmäiset auringonottajat saapuivat rannalle. He viilettivät uimakassejaan kantavien mammojen ohi, moikaten mennessään. Joku kylän mammoista yritti kysyä kuulumisia, mutta turhaan, sillä pojat olivat jo vinhaa vauhtia polkemassa kohti kotia. Tie pöllysi vieläkin enemmän kuin tullessa, vaikkei edes ajettu kilpaa.










2. Rasia


Tapion ja Einon koti häämötti edessä. Se oli harmaa puutalo mäen päällä, suurten mäntyjen katveessa. Heidän äitinsä oli yrittänyt istuttaa pihaan kaikenlaista vihreää, mutta maa oli niin täynnä kiviä, että lähes kaikissa kukkapenkeissä kasvoi ainoastaan ahomansikkaa ja kissankelloa. Mansikka oli juuri kukassa, ja pienet valkoiset kukat täyttivät etuoven edessä olevan penkin. Isä oli parhaillaan laittamassa ruokaa keittiössä, kun pojat porhalsivat pihaan. Hän kurkisti terassin ovesta ja kysyi ihmeissään:


”Joko te nyt tulitte?”


Pojat nyökyttivät ja näyttivät varsin punaposkisilta pitkän pyö-räilyn jälkeen. He huohottivat kuumasta, eivätkä saaneet sanaa suustaan.


”Ruoka ei ihan vielä ole valmis, menee vielä hetki”, jatkoi isä ja lähti takaisin keittiöön. Hän ei ajatuksissaan edes huomannut poikien mukanaan tuomaa pikku nyyttiä, johon oli mahdollisesti kiedottu vuosisadan kiinnostavin aarre. Autotalli oli avoinna, joten pojat marssivat sisään. Isä oli liian keskittynyt ruoanlaittoon, jotta olisi edes kiinnittänyt huomiota lasten touhuihin.


Talli oli tupaten täynnä työkaluja. Seinillä roikkui sahoja, hyllyillä lepäsi porakoneita, lehtipuhallin, moottorisaha ja monia muita vempeleitä. Yhdestäkään näistä ei ollut tähän hätään apua. Eino kuitenkin tiesi, että laatikossa oli lukuisa määrä pihtejä ja erilaisia ruuvimeisseleitä. Niistä voisi olla iloa rasian avaamisessa. Hän lähti kaivamaan keskimmäistä laatikkoa. Tapion ja Mikon katsellessa vieressä, Eino nosti laatikosta pian varsin terävän ja tehokkaan näköisen taltan. Moisen taltan avulla avautuisi rasia, jos toinenkin.


”Juuri tällaista tarkoitin”, sanoi Eino varman oloisesti. Hän nyökytti ja hymyili ovelasti, tyytyväisen näköisenä löytöönsä.


Tapion mieltä vaivasi hieman ajatus siitä, että rasia saattaisi hajota, jos sitä kalauttaisi liian lujaa. Se oli antiikkia, tai ainakin todella vanha. Eino oli kuitenkin päättänyt kokeilla talttaa. Hän kaivoi ylimmästä laatikosta kuulosuojaimet sekä suojalasit itselleen. Sen jälkeen hän otti vasaran toiseen käteen ja asetti rasian makaamaan lattialle.


”Kohta lähtee, laittakaa kädet korville”, Eino hihkaisi kohottaen vasaraa ilmaan. Kaksi muuta työnsivät sormet korviinsa ja laittoivat silmät kiinni. He eivät halunneet nähdä lyönnistä seuraavaa tuhoa. Juuri kun Eino oli lyömässä taltan päätä, kuului ovelta ääniä.


”Mitä te oikein teette?” pieni ääni kysyi.


Pojat säpsähtivät ja kääntyivät katsomaan taakseen. Ovella seisoi pienikokoinen poika, Lenni.


Lenni oli Mikon pikkuveli, saman ikäinen kuin Eino. Hän oli yhtä tummatukkainen kuin veljensä, vähän pienempi ja pippurisempi vain. Lenni oli jäänyt leikkimään, kun kolme muuta lähtivät uimarannalle. Nyt hän oli huomannut kolmikon palanneen ja lähtenyt tutkimaan, mitä he oikein puuhailivat autotallissa näin kauniina päivänä.


Lennin saapuminen vaivihkaa ovelle oli yllättänyt pojat täysin. Oli kieltämättä noloa jäädä kiinni itse teossa. Moinen tilanne ei kuitenkaan ollut ainutkertainen - sellaista on sattunut muillekin.


Einon ja Tapion äidillä oli kauan, kauan sitten koira, joka oli suuri ja karvainen. Itse koira luuli olevansa pieni ja hento, kuten isot koirat usein kuvittelevat. Niinpä se halusi kovasti nukkumaan emännän kainaloon, eikä mitenkään ymmärtänyt miksi tämä oli kiellettyä.


Kerrottakoon, että kielto johtui enimmäkseen siitä, että koiralla oli tapana työntää nukkuvia ihmisiä pois sängystä. Tämän vuoksi se sai sänkyyn porttikiellon.


Koira ei kuitenkaan tähän päätökseen tyytynyt, vaan ovelana kaverina yritti hiippailla jalkopäähän nukkumaan emännän nukahdettua.


Sen suunnitelma oli varsin viekas. Vain hetki sen jälkeen, kun emäntä meni sänkyyn makaamaan, koira hipsi paikalle. Se haisteli emännän jalkoja ikään kuin tutkiakseen nukkuiko tämä. Sen jälkeen se hiipi isoilla tassuillaan sängyn toiseen päähän ja työnsi kuononsa melkein kiinni kasvoihin, varmistaakseen, että tämä oli todellakin unessa. Emäntä ei tietenkään uinunut, piti vain silmiään kiinni. Tätä huijausta koira ei valitettavasti hoksannut. Niinpä se lähti yksi tassu kerrallaan kipuamaan sänkyyn, ja yllättyi toden teolla, kun emäntä olikin hereillä.


Vaikka se oli koira, oli sen ilme lähes samanlainen kuin pojilla, jotka seisoivat nyt autotallissa Lennin pelmahtaessa paikalle. Hetkellinen hämmennys kääntyi kuitenkin pian ärtymykseen.


”Eikä!” huudahti Mikko. ”Kakara pois täältä! Sinua ei kutsuttu!” Hän oli silmin nähden närkästynyt siitä, että pikkuveli saapui paikalle.


Myös Einoa harmitti, sillä tämä oli keskeyttänyt juuri hyvin alkaneen operaation. Tapio katsoi Lenniä, tuumaten heillä olevan nyt vähän juttu kesken. Hän yritti hoitaa pienemmän pojan suosiolla pois autotallista. Se ei kuitenkaan ollut kovin helppoa. Lenni tapitti ovella, eikä suostunut lähtemään ennen kuin hä-nelle selviäisi miksi isommat ja Eino olivat autotallissa puuhastelemassa, eivätkä uimassa kuten piti.


Sitä paitsi Lenni ei aikonut tyytyä kieltävään vastaukseen, koska aivan selvästi pojilla oli jotain mielenkiintoista meneillään. Hän seisoi paikoillaan kuin tatti ja vaati vastauksia. Uhkasi kertoa äidille, jos pojat eivät paljastaisi mitä he oikeasti puuhaavat. Pian kaikki neljä olivat napit vastakkain ovella.


Lenni seisoi ovenraossa, Tapio ja Mikko sisäpuolella. Eino tuijotti taaimmaisena taltta, vasara ja lattialta poimittu rasia kourassa.


Ja kaikki kinasivat siitä, mikseivät pojat päästä häntä mukaan siihen mielenkiintoiseen, mitä ikinä onkaan meneillään.


Jokainen leikkejä seurannut tietää lasten olevan erityisen taitavia hoksaamaan, jos jollakulla on asia, minkä hän haluaisi salata tai piilottaa. Heillä on varmastikin yliaisti erilaisten kiinnostavien seikkojen suhteen. Jos lapsi on vieläpä erityisen sinnikäs, kuten Lenni, hän ei luovuta, ennen kuin saa selville juuri sen asian, minkä toinen varta vasten haluaisi salata.


Harmillista kyllä, poikien möykkä autotallilla oli herättänyt huomiota myös muualla. Talon sisällä haukkui Aatu, Tapion ja Einon koira. Se oli pieni, mustavalkea ja vähän pörröinen. Sen kuonon karvat näyttivät kuin suurelta räjähdykseltä ja se rakasti ihmisiä niin paljon, että koko pieni vartalo heilui hännän mukana. Se oli maailman kiltein koira, mutta myös kovin äänekäs. Ja mikäpä muu herättäisi äänekkään pikkukoiran huomion kuin ulkona kinastelevat lapset.

